Savunpoistoluukut vasta tilauksessa – HS: Länsimetron työmailta puuttuu elintärkeitä osia

Länsimetron asemilla risteilee kilometritolkulla ilmastointiputkia. Kaikkea säädellään tietokoneilla. Päivi Tuovinen

toimitus

Länsimetron viivästymisen syy ei johdu ainoastaan järjestelmätestien viivästymisestä, vaan osa turvallisuuden kannalta keskeisistä töistä on metrotyömailla tekemättä.

Helsingin Sanomien mukaan metroasemille ei vieläkään ole toimitettu esimerkiksi paloturvallisuusjärjestelmän vaatimia paineenkestäviä savunpoistoluukkuja. (Lue alta, miten järjestelmä toimii.)

Länsimetro Oy:n toimitusjohtaja Matti Kokkinen selittää tilannetta liian myöhään tehdyllä tilauksella.

Savunpoistoluukkujen saapuminen näyttää venyvän heinäkuun puoleen väliin. Ilman luukkuja järjestelmää ei päästä testaamaan, eikä pelastuslaitos voi järjestää asemalla pelastusharjoituksia.

Kaupunkilehti Länsiväylä kertoi eilen, että metron ja metroasemien talotekniikka kostuu kaikkiaan 52 eri järjestelmästä

Metrotyömaan talotekniikasta vastaavan Swecon asiantuntijat muuttivat näkemystään töiden valmiusasteesta vain muutamassa päivässä touko–kesäkuun vaihteessa.

Vielä toukokuun lopussa asiantuntijat vakuuttivat, että metrotyömaa valmistuu ajallaan.

Kesäkuun ensimmäisellä viikolla todettiin, että testejä ei päästä tekemään aikataulussa ja koko metron aloitusta pitää lykätä.

Siitä, milloin länsimetro on toiminnassa, ei ole toistaiseksi esitetty arviota. Espoon ja Helsingin päättäjistä ja virkamiehistä koostuva Länsimetro Oy:nhallitus käsittelee asiaa tänään perjantaina.

Matti Kokkinen on aiemmin myöntänyt, että metron aloitus voi viivästyä jopa vuodella.